

REPUBLIKA HRVATSKA

KRAPINSKO ZAGORSKA ŽUPANIJA

OPĆINA VELIKO TRGOVIŠĆE

OPĆINSKO VIJEĆE

KLASA: 021-01/16-01/15

UR.BROJ: 2197/05-16-05-2

Veliko Trgovišće,09.12.2016.g.

Na temelju članka 20., 48. i 49. Zakona o predškolskom odgoju i naobrazbi (»Narodne novine« broj: 10/97,107/07. i 94/13.) i članka 35. Statuta općine Veliko Trgovišće („Službeni glasnik Krapinsko zagorske županije“ broj 23/09. i 8/13.), Općinsko vijeće općine Veliko Trgovišće na 21. sjednici održanoj dana 09.12.2016.g. donijelo je

**P R A V I L N I K**

**o načinu obračuna učešća u cijeni redovitog programa i načinu**

**ostvarivanja prednosti pri upisu u**

**Dječji vrtić „Rožica“ Veliko Trgovišće**

Članak 1.

Ovim se Pravilnikom utvrđuje način obračuna i učešće roditelja – staratelja djece smještene u Dječji vrtić Rožica Veliko Trgovišće u cijeni redovitog programa i načini ostvarivanja prednosti pri upisu djece u Dječji vrtić Rožica u Velikom Trgovišću (u daljnjem tekstu: Vrtić ).

Članak 2.

Ekonomsku cijenu smještaja i boravka djece u Vrtiću utvrđuje Općinski načelnik na prijedlog Upravnog vijeća Dječjeg vrtića, temeljem elemenata utvrđenih člankom 42. Državnog pedagoškog standarda predškolskog odgoja i naobrazbe („Narodne novine“ broj:63/08. i 90/10.).

Članak 3.

Roditelj – staratelj djeteta neposrednog korisnika usluga Dječjeg vrtića obvezan je sudjelovati u naknadi ekonomske cijene programa u iznosu – omjeru sukladno posebnom aktu Općinskog vijeća kojim se utvrđuju mjerila financiranja.

Svi roditelji – staratelji plaćaju isti iznos učešća, bez obzira na materijalne prilike.

Mjesečnu uplatu naknade roditelj – staratelj dužan je naplatiti najkasnije do kraja mjeseca za tekući mjesec na žiro račun Dječjeg vrtića Rožica.

Članak 4.

Roditelju - staratelju čije dijete zbog opravdanih razloga (bolest i oporavak nakon bolesti ili godišnji odmor) ne koristi usluge Vrtića umanjuje se iznos učešća u financiranju ekonomske cijene programa uz obvezno ispunjavanje obrasca „Odjava djeteta“ za:

1. 5% ako se usluga ne koristi od 5 do 10 radnih dana neprekidno
2. 15% ako se usluga ne koristi od 11 do 20 radnih dana neprekidno
3. 40% ako se usluga ne koristi duže od 21 radni dan neprekidno.

Roditelju – staratelju čije dijete ne koristi usluge Vrtića zbog bolesti ili oporavka nakon bolesti iznos učešća u financiranju ekonomske cijene programa umanjuje se za 70% protekom 41 radnog dana od početka prestanka korištenja programa uz predočenje medicinske dokumentacije.

Roditelj – staratelj je obvezan osobno ispuniti obrazac „Odjava djeteta“ u računovodstvu Dječjeg vrtića već prvog dana izostanka, a najkasnije u roku od tri dana. Ukoliko roditelj ne postupi na navedeni način, obvezan je podmiriti troškove u cijelosti.

Članak 5.

Roditelja – staratelja djeteta čije dijete često i više od 20 radnih dana neprekidno ne koristi usluge Vrtića, a da razlog nije bolest djeteta, pozvat će se na redovitost korištenja usluga pisanim putem. Ukoliko i nakon toga nastave sa neredovitim korištenjem usluga Vrtića, smatrat će se da im usluge nisu potrebne te će takvo dijete biti ispisano iz Vrtića.

Odluku o ispisu djeteta iz stavka 1. ovog članka donosi Upravno vijeće Dječjeg vrtića.

Članak 6.

U koliko jedinica lokalne samouprave iz koje dijete dolazi ne sudjeluje u sufinanciranju primarnog programa roditelj – staratelj snosi troškove pune ekonomske cijene boravka djeteta u Dječjem vrtiću.

Članak 7.

U koliko se dijete ispisuje iz Dječjeg vrtića roditelj - staratelj je dužan najaviti Vrtiću pisanu obavijest o ispisu djeteta iz Vrtića najkasnije 15 dana prije ispisa, te dokazati podmirenje svih nastalih troškova programa do dana ispisa.

Članak 8.

Roditelju - staratelju djeteta koji neredovito podmiruje troškove boravka djeteta u Dječjem vrtiću (do kraja mjeseca za tekući mjesec), Dječji vrtić će u razdoblju ne duljem od 30 dana poslati opomenu o dospjelom dugu za plaćanje. Dospijeće u opomeni je 8 dana.

Ukoliko poduzeta mjera ne rezultira uplatom od strane roditelja, Dječji vrtić će roditelju privremeno otkazati pružanje usluga (nemogućnost dovođenja djeteta u vrtić do podmirenja duga), a nakon toga u roku od 30 dana od dospijeća opomene o dospjelom dugu, roditelju će u potpunosti otkazati pružanje usluga.

Ukoliko se i nakon poduzetih mjera ne uspije naplatiti dospjelo dugovanje, u daljem roku od 30 dana od dana otkazivanje pružanja usluga uslijediti će ovršni postupak putem javnog bilježnika za naplatu dospjelog potraživanja.

Roditelju - staratelju se može odobriti obročna otplata duga temeljem pisanog zahtjeva za obročnu otplatu duga. U zahtjevu je potrebno navesti dinamiku otplate duga. Zahtjev se podnosi ravnatelju koji ako zahtjev smatra opravdanim odobrava obročnu otplatu duga.

Članak 9.

U Dječji vrtić mogu se upisivati djeca od navršenih godinu dana do polaska u osnovnu školu, i to u:

* redovite programe odgoja, obrazovanja, njege, zdravstvene zaštite, prehrane i socijalne skrbi djece koji su prilagođeni razvojnim potrebama djece predškolske dobi te njihovim mogućnostima i sposobnostima,
* programe za djecu predškolske dobi s posebnim potrebama
* programe predškole.

Vrtić može izvoditi i druge programe u skladu s potrebama djece i zahtjevima roditelja sukladno odredbama Državnog pedagoškog standarda predškolskog odgoja i obrazovanja.

Članak 10.

Prednost pri upisu djece u redovne programe vrtića imaju djeca s prebivalištem na području općine Veliko Trgovišće prema slijedećem redoslijedu:

1. djeca roditelja žrtava i invalida domovinskog rata,
2. djeca zaposlenih roditelja,
3. djeca samohranih roditelja,
4. djeca iz obitelji s troje i više djece,
5. djeca uzeta na uzdržavanje,
6. djeca roditelja koji primaju doplatak za djecu,
7. djeca s teškoćama u razvoju,
8. djeca u godini prije polaska u osnovnu školu.

Ukoliko više kandidata ostvaruje pravo prioriteta po točki 2. stavka 1. ovog članka, pravo prioriteta ostvaruju prema daljnjim osnovama i redoslijedu:

1. vrijeme čekanja na listi za upis u Vrtić po natječajima iz prethodnih godina,
2. roditelji koji već u primarnom programu imaju djecu,
3. zdravstveno stanje obitelji ( invaliditet, teže bolesti članova obitelji),
4. status podstanara, stan u nužnom smještaju,
5. socijalni status obitelji.

Roditelj je dužan dostaviti Vrtiću dokaze o činjenicama bitnim za ostvarivanje prednosti pri upisu.

Uz zahtjev za upis djeteta roditelj prilaže:

- za dijete roditelja-poginulog branitelja, žrtava i invalida Domovinskog rata - rješenje o priznatom statusu,

- za dijete oba zaposlena roditelja – potvrde poslodavca o zaposlenju roditelja,

- za dijete koje živi samo s jednim roditeljem (jednoroditeljska obitelj)- presuda o razvodu braka, smrtni list umrlog roditelja ili drugi dokaz da drugi roditelj ne živi u zajedničkom kućanstvu,

-za dijete samohranog zaposlenog roditelja - potvrda poslodavca o zaposlenju roditelja te dokazi o samohranosti: rodni list, smrtni list za preminulog roditelja ili potvrda o nestanku drugog roditelja ili rješenje Centra za socijalnu skrb o privremenom uzdržavanju djeteta,

-za dijete u udomiteljskoj obitelji, bez roditelja ili bez odgovarajuće roditeljske skrbi - rješenje odnosno potvrda Centra za socijalnu skrb da je dijete u udomiteljskoj obitelji, bez roditelja ili bez odgovarajuće roditeljske skrbi,

-za dijete iz obitelji s troje ili više djece - za svako dijete rodni list ili izvadak iz matice rođenih ili potvrda s podacima o rođenju djeteta,

-za dijete u godini prije polaska u osnovnu školu - rodni list ili izvadak iz matice rođenih ili potvrda s podacima o rođenju djeteta, za dijete roditelja koji primaju doplatak za djecu - rješenje o pravu na doplatak za djecu,

-za dijete koje ima specifične razvojne i/ili zdravstvene potrebe, teškoće u razvoju - relevantna dokumentacija za utvrđivanje navedenih potreba i statusa djeteta (medicinska dokumentacija, rješenje/nalaz i mišljenje nadležnog tijela).

Prednost pri upisu djece sukladno ovom članku primjenjuje se u slučaju većih potreba i interesa za smještaj djece od mogućih kapaciteta Vrtića.

Članak 11.

Po izvršenom upisu djece s prebivalištem na području općine V.Trgovišće, prema utvrđenom redoslijedu iz članka 10., u slučaju slobodnih mjesta vršit će se upis djece s područja drugih JLS.

Članak 12.

Postupak upisa u Dječji vrtić i druga pitanja u svezi upisom djece u vrtić podrobnije se uređuju posebnim aktom Upravnog vijeće Dječjeg vrtića uz suglasnost Osnivača.

Članak 13.

Ovaj Pravilnik stupa na snagu osmog dana od dana objave, a objavljuje se u »Službenom glasniku KZŽ“

Članak 14.

Stupanjem na snagu ovog Pravilnika prestaje važiti Pravilnik o načinu obračuna učešća u cijeni redovitog programa Dječjeg vrtića Rožica Veliko Trgovišće („Službeni glasnik KZŽ“ broj: 7/10. i 10/14.) i Odluka o načinu ostvarivanja prednosti pri upisu djece u Dječji vrtić „Rožica“ Veliko Trgovišće („Službeni glasnik KZŽ“ broj: 19/08 i 7/10.)

PREDSJEDNIK

OPĆINSKOG VIJEĆA

Mladen Horvatin